To lokale mænd sidder varetægtsfængslet efter en særdeles grov voldsepisode på Damagervej i Viby tirsdag aften, hvor en 46-årig mand blev overfaldet og pådrog sig svære kvæstelser.

Annonce

Der var formentlig tale om ren afstraffelse, da to mænd ved 18.15-tiden tirsdag aften overfaldt en 46-årig mand på åben gade i Viby.

Offeret befandt sig på Damagervej, hvor han blev passet op af en 21-årig mand fra Brabrand og en 44-årig mand fra Sabro og overfaldet med slag fra en hammer og et jernrør.

Den 46-årige er fortsat indlagt efter den grove voldsepisode, men er onsdag meldt uden for livsfare. Under overfaldet fik han knust kæben, ligesom han pådrog sig flænger på benene og i baghovedet.

Østjyllands Politi oplyser overfor Århus Stiftstidende, at de tre implicerede mænd kender hinanden særdeles godt. Baggrunden for overfaldet er angiveligt et udestående, som de to - nu voldssigtede - formodede gerningsmænd, mente at have med den 46-årige.

Politiet ønsker ikke at uddybe, hvad udeståendet handler om.

Begge formodede gerningsmænd blev onsdag fremstillet i grundlovsforhør ved Retten i Aarhus, sigtet for at have begået kvalificeret vold og legemsangreb af særlig rå og brutal karakter.